La aproximativ același număr de persoane, în ultimii 7 ani în centrele de asistență socială pentru dizabilități au murit 8.500 de oameni, față de 700 de oameni decedați în închisori Fiecare viață este unică și sacră. Mor prea mulți oameni și în închisori, și în centrele oamenilor cu dizabilități

joi, 26 ianuarie 2017, 6:35

24.000 de oameni cu dizabilități sînt în îngrijirea statului român, conform Ministerul Muncii

28.000 de români sînt în detenție, conform statisticii Administrației Naționale a Penitenciarelor

Investigație de Mirela Neag, Răzvan Luțac și Cătălin Tolontan

Ministrul Olguța Vasilescu trimite Corpul de Control în Vîlcea.

1.200 de decese au loc pe an în centrele persoanelor cu dizabilități din datele comunicate către Centrul de Resurse Juridice

100 de decese au loc pe an, conform datelor oficiale ale Administrației Naționale a Penitenciarelor

La cererea Gazetei, Ministerul Muncii a precizat ieri că ministrul Olguța Vasilescu ”a dispus Corpului de Control și ANPD o anchetă la Centrul Măciuca pentru a se verifica situația de fapt și a se lua măsurile legale”.

Decizia ministrului este semnată 25 ianuarie 2017.

Primii polițiștii, acum ministerul

Reacția apare după ce Gazeta publică fotografii și filme cu oameni legați de paturi și bănci, precum și imagini cu bolnavi care muncesc la casa managerului Sergiu Smărăndoiu (foto).

Primii reacționează polițiștii de la IMP Vîlcea și procurorii de pe lîngă Judecătoria Bălceşti.

Ei comunică faptul că au deschis dosar penal.

Se mișcă și Ministerul Muncii.

După-amiază, Consiliul Județean Vîlcea face publică demiterea directorului Smărăndoiu.

Centrul de la Măciuca e însă doar unul dintre cazurile unei suferințe naționale a celor mai vulnerabili dintre vulnerabili.

”Ceea ce se vede pe imaginile de la Măciuca e considerată tortură”

Centrul de Resurse Juridice, un ONG specializat în monitorizarea acestor centre, citează investigația Gazetei și face publice, la rîndu-i, imagini cu oameni legați cu lanțuri, de la Centrul din Bolintin Vale.

”Potrivit Curții Europene a Drepturilor Omului, ceea ce se întîmplă la Măciuca e tortură. De ce tortură? Pentru că astfel de tratamente provoacă frică, arătînd pînă unde pot merge unii în a nega demnitatea umană” Georgiana Pascu, manager de program Centrul de Resurse Juridice

Organizația neguvernamentală atrage atenția și asupra morților din aceste centre în care 24.000 de români vulnerabili se află sub ocrotirea statului.

Direcția de Asistență Socială Vîlcea a confirmat ieri că cifra de 59 de morți, publicată de Gazeta Sporturilor, este corectă și ”se referă la toate cele 17 servicii rezidențiale din județul Vîlcea”.

59 de morți într-un singur județ în ultimii doi ani.

Dar care este cifra totală a deceselor?

ONG: ”Fără autopsii”. Autorități: ”Decese din cauze naturale”

Conform aceluiași ONG, morțile din centrele speciale sînt în sine o problemă.

”Pentru că se fac fără autopsii, fără notificarea deceselor, cu informaţii puține, mai degrabă sub formă de note de subsol elaborate de același medic care i-a avut în grijă, decît detalii despre cauzele morții – deși decesele în astfel de cazuri sunt considerate suspecte, iar legea prevede clar că expertizele trebuie făcute și cauzele bine stabilite”, spun oamenii de la Centrul de Resurse Juridice.

Cei din Vîlcea susțin altceva.

Șeful DGASPC Nicolae Badea susține că medicul care întocmește certificatul de deces nu este medicul din centru, ci cel din spitalul unde moare pacientul și că ”printre principalele cauze ale deceselor sînt vîrsta înaintată sau diagnosticul specific al unei morți naturale”.

De ani întregi strîng date

La nivelul întregii țări, decesele înregistrate în ultimii 7 ani sînt în număr de peste 8.000 în rîndul adulților și copiilor cu dizabilități instituționalizați.

”În ultimii ani, am cerut datele publice de la 47 de direcții județene în privința mortalității. Punînd cap la cap tot ce am primit oficial, 8.000 este numărul deceselor la care ajungem în perioada ianuarie 2010-decembrie 2016”, spune Centrul de Resurse Juridice.

5% este rata mortalității în centrele cu dizabilități

0,35% este rata mortalității în penitenciare

Rată de mortalitate: de 14 ori mai mare în centre decît în închisoare

Nu înseamnă că o viață din penitenciare e mai puțin importantă decît o viață în libertate sau decît una din centrele oamenilor cu dizabilități.

Cei mai periclitați sînt însă românii instituționalizați și cu nevoi speciale, adică cei mai vulnerabili dintre noi!

Cifrele sînt puternice.

Dacă ești un român aflat într-un centru cu dizabilități:

Ai de 14 ori mai puține șanse să trăiești decît dacă ești în închisoare.

Orice moarte e prea mult.

Dar cei mai periclitați sînt exact cei care nu se pot apăra singuri.

Citește și primele trei părți ale investigației:

» Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului”

» 59 de decese în ultimii doi ani la centrele de boli psihice Măciuca și Băbeni fără ca poliția să investigheze!

» Pus în fața pozelor în care bolnavii cu dizabilități psihice îi muncesc la casă, managerul se apără: ”Le dau bani de țigări, fără de care intră în criză!”